iPhone 18 rygterne tager til

Apple er stadig langt fra at lancere iPhone 18 serien – nytåret er jo ikke engang skudt ind – men allerede nu tegner rygtebilledet konturerne af en markant opdatering. Ikke nødvendigvis i form af et dramatisk nyt design, men gennem tekniske ændringer, der kan få stor betydning for både oplevelse, kamera og performance. Flere uafhængige kilder peger på, at Apple i 2026 kan være klar med under-display Face ID, variable kameraåbninger og en helt ny generation af A20 Pro-chippen.

Ny lanceringsstrategi fra 2026

Ifølge gentagne rygter arbejder Apple på at ændre den måde, iPhone-serien lanceres på. Fra og med iPhone 18-generationen ventes Apple at splitte lanceringerne op i to årlige begivenheder. Pro-modellerne vil fortsat blive lanceret i efteråret, mens de billigere standardmodeller først følger i foråret året efter.

Det betyder, at iPhone 18 Pro og iPhone 18 Pro Max efter alt at dømme bliver præsenteret i september 2026, mens iPhone 18 og iPhone 18e kan blive lanceret i starten af 2027. Flere kilder peger på, at Apple holder fast i efterårsvinduet for Pro-modellerne, og der er ingen seriøse rygter, der indikerer en forsinkelse.

Små designændringer og mulig farvejustering

Designmæssigt forventes iPhone 18 Pro at ligne iPhone 17 Pro. Ifølge en leaker med relativt solid historik arbejder Apple dog på en ændret proces til bagglasset, som kan fjerne den todelte farveeffekt, hvor glas og metal i dag fremstår forskelligt. Resultatet skulle være et mere ensartet udtryk på bagsiden.

Der testes angiveligt tre nye farver: en mørk kaffefarve, lilla og bordeaux. Kun én af dem forventes at nå frem til den endelige model. Samme kilde hævder, at Apple ikke planlægger en sort variant af iPhone 18 Pro, ligesom det også var tilfældet med iPhone 17 Pro.

Der har også floreret mere tvivlsomme rygter om et delvist gennemsigtigt bagglas, hvor MagSafe-spolen ville være synlig, men det vurderes bredt som usandsynligt og uden opbakning fra mere troværdige kilder.

Til gengæld peger flere rygter på, at iPhone 18 Pro kan blive tungere end sine forgængere. En vægtforøgelse på op mod 10 gram nævnes, hvilket i givet fald vil gøre Pro Max-modellen til den tungeste iPhone til dato.

Farvel til Dynamic Island kan være tættere på

Den mest opsigtsvækkende ændring kan komme på forsiden. Flere kilder har peget på, at iPhone 18 Pro kan blive den første iPhone med Face ID skjult under skærmen. Det har været et tilbagevendende rygte i flere år, og tidligere meldinger har gentagne gange rykket teknologien frem og tilbage i Apples roadmap.

Ifølge seneste rygter vil Apple kombinere under-display Face ID med et enkelt punch-hole til frontkameraet. Det vil i praksis betyde enden på Dynamic Island i Pro-modellerne og give en skærm, der næsten fylder hele fronten. Skærm-til-kabinet-forholdet nævnes helt op mod 98 procent.

Skærmen forventes at være omkring 6,3 tommer med LTPO-teknologi og 1,5K-opløsning, hvilket svarer nogenlunde til den nuværende størrelse på iPhone 17 Pro.

Nyt kamera med variabel blænde

Også kamerasystemet står til en større opgradering. Flere kilder peger på, at Apple i iPhone 18 Pro vil introducere et mekanisk system med variabel blændeåbning. Det betyder, at kameraet fysisk kan justere, hvor meget lys der rammer sensoren, i stedet for udelukkende at bruge software og beregninger.

Fordelene er klare. En stor blænde giver bedre lysfølsomhed og naturlig baggrundssløring, mens en mindre blænde giver større dybdeskarphed og bedre kontrol i dagslys. I dag simulerer Apple mange af disse effekter via “computational photography”, men en fysisk blænde kan give mere naturlige resultater, især i portrætter og natbilleder.

Ifølge rygterne gælder opgraderingen også telekameraet med periskop-optik, som kan få en større maksimal blænde. Komponenter skulle komme fra blandt andre LG Innotek, Foxconn og Luxshare ICT.

Der spekuleres samtidig i, at Apple kan skifte leverandør af kamerasensorer. Samsung nævnes som mulig erstatning for Sony, med avancerede stablede sensorer, hvor billedbehandling i højere grad sker direkte på sensoren.

A20 Pro-chip i 2 nm kan give stort ydelsesløft

På performance-fronten forventes iPhone 18 Pro at få Apples A20 Pro-chip, fremstillet med TSMC’s 2 nm-proces. Tidlige meldinger pegede på, at kun Pro-modellerne ville få 2 nm, men nyere rygter antyder, at hele iPhone 18-serien kan blive opgraderet. (Inklusiv en eventuel iPhone Fold)

A20 Pro ventes at give 10 til 15 procent højere ydelse sammenlignet med A19 Pro, samtidig med at strømforbruget kan falde med op mod 30 procent. Det skyldes ikke kun den mindre produktionsproces, men også en ny chip-pakningsteknik kaldet WMCM, som giver Apple større fleksibilitet i designet af CPU og GPU.

Derudover peges der på hurtigere LPDDR5X-hukommelse med højere båndbredde, hvilket især kan gavne grafik, AI-opgaver og multitasking.

Hvad kan vi realistisk forvente

Samlet set tegner rygterne et billede af en iPhone, der ikke nødvendigvis ser markant anderledes ud, men som teknisk kan være et stort skridt frem. Hvis blot halvdelen af rygterne holder stik, kan iPhone 18 Pro byde på under-display Face ID, et mere fleksibelt kamerasystem og en af de største performanceopgraderinger i flere år.

Apple forventes at lancere iPhone 18 Pro i september 2026. Indtil da vil rygtebilledet uden tvivl fortsætte med at ændre sig, men retningen er allerede ved at blive tydelig.

iPhone 18 rygterne tager til